Na temelju članka 109. stavka 4. Zakona o prostornom uređenju („Narodne novine“ broj 153/13, 65/17, 114/18, 39/19, 98/19 i 67/23), članka 37. Statuta Grada Šibenika ("Službeni glasnik Grada Šibenika" broj 2/21) i Odluke o izradi VI. Izmjena i dopuna Urbanističkog plana uređenja gospodarske zone Podi ("Službeni glasnik Grada Šibenika" broj 10/23) Gradsko vijeće Grada Šibenika na 25. sjednici održanoj 26. veljače 2025. godine donijelo je

**ODLUKU**

**o donošenju VI. Izmjena i dopuna**

**Urbanističkog plana uređenja Gospodarske zone Podi**

1. **OPĆE ODREDBE**

**Glava I.**

Donose se VI. Izmjene i dopune Urbanističkog plana uređenja gospodarske zone Podi (u nastavku teksta: Plan), što ga je izradila tvrtka Urbanistica d.o.o. iz Zagreba, u koordinaciji s nositeljem izrade Upravnim odjelom za prostorno planiranje i zaštitu okoliša Grada Šibenika.

**Glava II.**

Plan predstavlja elaborat VI. Izmjena i dopuna Urbanističkog plana uređenja gospodarske zone Podi koji sadrži:

I. TEKSTUALNI DIO

II. GRAFIČKI DIO

1. Korištenje i namjena površina

2.1. Infrastrukturni sustavi i mreže – Prometna mreža

2.2. Infrastrukturni sustavi i mreže – Vodoopskrba i odvodnja

2.3. Infrastrukturni sustavi i mreže – Elektroenergetika i telekomunikacije

3. Uvjeti korištenja, uređenja i zaštite površina

4. Uvjeti i način gradnje

III. OBRAZLOŽENJE

**Glava III.**

Elaborat Plana iz glave II. sastavni je dio ove Odluke.

Sadržajem elaborata Plana iz glave II. odgovarajuće se zamjenjuju dijelovi Urbanističkog plana uređenja gospodarske zone Podi ("Službeni vjesnik Šibensko-kninske županije", broj 9/04, "Službeni glasnik Grada Šibenika", broj 1/08, 10/13, 2/16, 7/18).

**II. ODREDBE ZA PROVEDBU**

## Članak 1.

1. U članku 2. stavku 1. podstavku 3. iza riječi: „SR“ dodaju se riječi: „i SR2“.

## Članak 2.

1. U članku 4. stavku 3. iza riječi: „SR“ dodaju se riječi: „i SR2“.

## Članak 3.

1. U članku 8a. iza stavka 2. dodaje se stavak 3. koji glasi:

Propisuju se sljedeći uvjeti za smještaja građevina i sadržaja sportsko – rekreacijske namjene (SR2) - 'vodenog parka' na pojedinačnoj čestici:

* minimalna površina obuhvata zahvata iznosi 20.000 m2,
* najveći ukupni koeficijent izgrađenosti Kig nadzemno: 0,5,
* najmanji ukupni koeficijent izgrađenosti Kig: 0,01,
* najveći ukupni koeficijent iskorištenosti Kis: 1,2,
* najmanja udaljenost građevina od susjednih čestica mora biti veća ili jednaka njihovoj visini,
* najveća etažnost građevina (E) iznosi prizemlje + 2 kata + potkrovlje (E=Pr+2+Pk) uz mogućnost izvedbe podrumske etaže odnosno visina građevina mjereno od kote zaravnanog terena do vijenca krova može iznositi najviše V=13 m,
* Iznimno, visina akvagana i drugih naprava vodenih atrakcija, stupova infrastrukture i pojedinih struktura prostora (građevina u kojima proizvodno-tehnološki proces zahtjeva veću visinu) ne određuje se ovim odredbama, već će biti određena kod utvrđivanja akata kojima se odobrava gradnja, sukladno tehnološkim rješenjima i drugim posebnim uvjetima vezanim uz gradnju i/ili postavljanje pojedine strukture.
* minimalno 20% površine obuhvata zahvata mora biti uređeno kao zelenilo,
* mogu se planirati parkovni nasadi i popločane površine koje se mogu opremiti za posluživanje i konzumaciju jela i pića (ugostiteljske terase). Ove površine mogu biti natkrivene (tende, pergole, nadstrešnice, i sl.).
* potreban broj parkirališnih mjesta (PM) obavezno je osigurati na građevnoj čestici vodenog parka, a isti se detaljno utvrđuje u skladu s normativima iz članka 37. ovog Plana u postupku izdavanja akata za provedbu prostornog plana i/ili građevinske dozvole kada će se odrediti ukupni kapacitet parka u pogledu broja vanjskih korisnika i zaposlenika,
* od ukupno potrebnog broja parkirališnih mjesta najmanje 5% je obvezno osigurati za osobe s invaliditetom i smanjene pokretljivosti,
* dimenzije parkirališnih mjesta se izvode u skladu s važećim Pravilnikom o prometnim znakovima, signalizaciji i opremi na cestama i Pravilnikom o osiguranju pristupačnosti građevina osobama s invaliditetom i smanjene pokretljivosti,
* unutar prostora parkirališta potrebno je urediti drvorede na način da se između najviše 4 parkirališna mjesta uredi jedan prostor za visokostablašicu te predvidjeti postavljanje pergola, montažnih nadstrešnica i sl. radi osiguranja hlađenja površina u ljetnim mjesecima. Također, preporuča se implementacija rješenja za punjenje električnih vozila,
* sve prometnice i površine unutar vodenog parka, za koje je to potrebno, trebaju biti građene tako da se mogu koristiti kao vatrogasni pristupi i omogućiti nesmetano kretanje svih interventnih vozila. Isto tako, trebaju biti izvedene bez arhitektonskih barijera tako da na njima nema zapreka za kretanje niti jedne kategorije stanovništva,
* priključak i prilaz na javnu prometnu površinu (položaj i širina) izvodi se na temelju posebnih uvjeta odnosno uvjeta priključenja nadležnog tijela lokalne samouprave u postupku ishođenja akata za provedbu prostornog plana i/ili građevinske dozvole,
* za građevnu česticu vodenog parka, uz kolni priključak, obavezan je priključak na elektroničku komunikacijsku mrežu, javnu vodoopskrbnu mrežu, sustav odvodnje otpadnih voda Grada Šibenika te elektroopskrbnu distribucijsku mrežu, a sve u skladu s uvjetima ovog Plana, posebnim uvjetima odnosno uvjetima priključenja nadležnih javnopravnih tijela, pravilima struke te važećim zakonskim i podzakonskim aktima,
* unutar površine zaštitnog koridora/pojasa 110 kV dalekovoda koji obuhvaća južni dio građevne čestice vodenog parka nije moguće planirati i graditi sadržaje vodenih atrakcija te građevine visokogradnje za boravak ljudi vodenog parka, odnosno omogućava se gradnja parkirališnih i zelenih površina u skladu s posebnim uvjetima operatora prijenosnog sustava.“

## Članak 4.

1. Članak 8d. mijenja se i glasi:

**„Članak 8d.**

Sajmišni prostor (Ks) podrazumijeva neizgrađeni prostor koji služi izlaganju i prodaji raznovrsne robe te kao parkiralište.

Unutar zone sajmišnog prostora (Ks) ne planira se nikakva gradnja.“

## Članak 5.

1. Članak 14. mijenja se i glasi:

**„Članak 14.**

Gradnja na dijelovima čestica označenih na kartografskom prikazu 3. “Uvjeti korištenja, uređenja i zaštite površina”, koje se nalaze unutar zaštitnog koridora (zaštićenog pojasa) elektroenergetskih vodova moguća je prema posebnim propisima i uvjetima struke, te u skladu s uvjetima datim od nadležnih tijela i pravnih osoba s javnim ovlastima.

Zaštitni koridor dalekovoda je površina i zračni prostor pored, ispod i iznad prijenosne elektroenergetske građevine, nužne za prostorno planiranje, lokacijsko utvrđenje, uspostavu posjeda/vlasništva, izgradnju, pogon i održavanje prijenosne elektroenergetske građevine čija ukupna širina se jednako raspoređuje s lijeve i desne strane u odnosu na os dalekovoda.

Operator prijenosnog sustava propisuje posebne uvjete prema drugim korisnicima prostora pored, ispod ili neposrednoj blizini prijenosnog elektroenergetskog objekta i njemu pripadajućeg zaštićenog pojasa:

– na kojoj udaljenosti, visini ili razmaku u odnosu na elektroenergetski objekt smiju graditi i koristiti njihove građevine i/ili obavljati djelatnosti,

– koja su tehnička i projektna rješenja, zaštitne mjere, radnje i postupke dužni provesti u cilju sprječavanja međusobnih utjecaja polazeći od:

* posebnih propisa iz područja zaštite na radu,
* posebnih propisa iz područja zaštite od požara,
* posebnih propisa iz područja rudarstva, zaštite okoliša i prirode,
* posebnih propisa, normi i priznatih pravila za sprječavanje prenošenja utjecaja elektroenergetskog objekta na instalacije, dijelove komunalne i druge javne infrastrukture, kao i obrnuto.

Zaštitni koridori elektroenergetskih vodova:

- postojeći dalekovod DV 110 kV jednostruki - širina 40 m (20+20m),

- planirani dalekovod DV 110 kV jednostruki - širina 50 m (25+25m),

- postojeći dalekovod DV 110 kV dvostruki - širina 50 m (25+25m),

- planirani dalekovod DV 110 kV dvostruki - širina 60 m (30+30m),

- postojeći kabelski vod KB 110 kV (1x3x110kV) - širina 5,0 (2,5+2,5 m),

- planirani kabelski vod KB 110 kV (1x3x110kV) - širina 7,0 (3,5+3,5 m),

- postojeći kabelski vod KB 110 kV (2x3x110kV) - širina 6,0 (3,0+3,0 m),

- planirani kabelski vod KB 110 kV (2x3x110kV) - širina 8,0 (4,0+4,0 m).

Prostor unutar koridora rezerviran je isključivo za potrebe izgradnje, redovnog pogona i održavanja dalekovoda. U koridoru posebnog režima dalekovoda odnosno u prostoru kojeg zauzimaju koridori dalekovoda ne mogu se graditi nadzemni objekti dok se uvjeti korištenja prostora ispod dalekovoda moraju također regulirati primjenom pozitivno važećih tehničkih ili drugih provedbenih propisa. Gradnja nadzemnih objekata može se odvijati u rubnom području koridora ili kada se isti presjeca razizemnim ili podzemnim infrastrukturnim objektima (prometnice, plinovodi, vodovodi, telekomunikacije, odvodnja) samo temeljem pribavljenih posebnih uvjeta građenja kojima se određuje udaljenost pasivnih (konstruktivnih) i aktivnih dijelova (pod naponom) dalekovoda i građevina koji se namjeravaju graditi u njegovoj okolini. Isto postupanje potrebno je provesti i za prostore koji se nalaze u okruženju transformatorskih stanica. Posebni uvjeti građenja u dijelu koji se odnosi na primjenu tehničkih propisa iz područja elektroenergetike moraju se zatražiti od elektroprivrednog poduzeća nadležnog za izgradnju, pogon i održavanje visokonaponskih dalekovoda i transformatorskih stanica.

Prostor ispod dalekovoda nije prikladan za parkiranje visokih vozila ili radnih strojeva s metalnim alatima veće visine kojima se može doseći zona opasnosti.“

## Članak 6.

1. U članku 29. iza stavka 4. dodaje se novi stavak koji glasi:

„Ukoliko se na predmetnom području dogode značajne promjene u smislu većih potreba za vodom iz javnog vodoopskrbnog sustava, svaki od zahtjeva potrebno je zasebno razmatrati.“

## Članak 7.

1. U članku 30. iza stavka 1. dodaje se novi stavak koji glasi:

„Cjelokupni sustav odvodnje sanitarnih voda mora biti projektiran i izgrađen vodonepropusno radi zaštite tla, podzemnih voda i okoliša s revizijskim oknima za čišćenje i održavanje kanala.“

1. U članku 33. stavku 1. iza riječi: „prometnih“ dodaju se zarez i riječi: „radnih, manipulativnih i parkirališnih“.

Iza stavka 2. dodaje se novi stavak koji glasi:

„Rješavanje oborinskih voda na građevnim česticama koje nisu javne namjene potrebno je riješiti "in situ", odnosno, nije moguće ispuštanje oborinskih voda s građevnih čestica u sustav javne odvodnje otpadnih voda.“

## Članak 8.

1. Članak 37. mijenja se i glasi:

**„Članak 37.**

Smještaj potrebnih parkirališnih i garažnih mjesta za svaki sadržaj unutar zone potrebno je osigurati na građevnoj čestici u skladu sa sljedećim minimalnim normativima:

|  |  |  |  |
| --- | --- | --- | --- |
|  | **Namjena** | **PM / m2 GBP\* / OUP\*\*** | **PM/zaposlenik** |
| 1. | GOSPODARSKA NAMJENA: |  |  |
|  | * PROIZVODNA NAMJENA (I) |  |  |
|  | * proizvodnja | 1/125 |  |
|  | * zanatske usluge, servisi, skladišta | 1/125 |  |
|  | * trgovina | 1/30 |  |
|  | * upravne i uredske građevine | 1/30 |  |
|  | * proizvodnja | 1/125 |  |
|  | * POSLOVNA NAMJENA (K) |  |  |
|  | * proizvodnja | 1/70 |  |
|  | * zanatske usluge, servisi, skladišta | 1/70 |  |
|  | * trgovina | 1/50 |  |
|  | * upravne i uredske građevine | 1/50 |  |
|  | * ugostiteljstvo | 1/50 |  |
|  | * poslovni hoteli i hosteli, restorani i caffe barovi | 1/50 |  |
|  | * OBRTNIČKA ZONA – TEHNOLOŠKI PARK (OB) | 1/50 |  |
|  | * OBNOVLJIVI IZVORI ENERGIJE (OI) |  | 0,5 |
|  | * KAMIONSKI TERMINAL (KT) | prema prometno-tehnološkom projektu s izračunom potrebnog broja PM | |
|  | * SAJMIŠNI PROSTOR (KS) | 1/100 |  |
| 2. | UPRAVNI CENTAR ZONE (UZ) | 1/50 |  |
| 3. | SPORTSKO REKREACIJSKA NAMJENA (SR) | 1/250 |  |
| 4. | SPORTSKO REKREACIJSKA NAMJENA (SR2) |  |  |
|  | * 1 PM za osobna vozila na 5 posjetitelja vodenog parka, |  |  |
|  | * 1 PM za osobna vozila na 4 djelatnika vodenog parka, |  |  |
|  | * 5 PM za autobuse (1 PM autobus = 50 posjetitelja) |  |  |
|  | * 1 PM za motocikle na 10 PM za osobna vozila |  |  |
| 5. | SPECIJALNA NAMJENA – KAZNIONICA I ZATVOR (SN) | 1/100 |  |

\*GBP = građevinska bruto površina

\*\*OUP = otvorene uređene površine: igrališta u zonama sporta i rekreacije i izložbene površine sajmišnog prostora

Nije moguć smještaj parkirališnih mjesta uzduž prometnica u zoni s neposrednim izlazom na prometnicu. Parkirališne površine (mjesta) na pojedinačnim česticama priključuju se na prometnu mrežu preko pristupnog puta.“

**III. PRIJELAZNE I ZAVRŠNE ODREDBE**

**Glava IV.**

Plan je izrađen u šest (6) elaborata izvornika ovjerenih pečatom Gradskog vijeća Grada Šibenika i potpisanih od predsjednika Gradskog vijeća Grada Šibenika.

Elaborat izvornika čuva se u pismohrani:

- Gradskog vijeća Grada Šibenika,

- Upravnog odjela za prostorno planiranje i zaštitu okoliša Grada Šibenika

Elaborat izvornika dostavlja se:

- nadležnom upravnom tijelu za provođenje Plana,

- JU Zavodu za prostorno uređenje Šibensko-kninske županije,

- Ministarstvu prostornog uređenja, graditeljstva i državne imovine, Upravi za prostorno uređenje i dozvole državnog značaja,

- Ministarstvu prostornog uređenja, graditeljstva i državne imovine, Zavodu za prostorni razvoj.

Uvid u Plan osiguran je u Upravnom odjelu za prostorno planiranje i zaštitu okoliša Grada Šibenika, Trg palih branitelja Domovinskog rata 1, 22 000 Šibenik.

**Glava V.**

Ova Odluka stupa na snagu osmog dana od dana objave u "Službenom glasniku Grada Šibenika".

KLASA: 350-02/23-01/50

|  |
| --- |
|  |
|  |

URBROJ: 2182-1-04/1-25-60

Šibenik, 26. veljače 2025.godine

**GRADSKO VIJEĆE GRADA ŠIBENIKA**

PREDSJEDNIK

dr.sc. Dragan Zlatović,v.r.